钦定古今图书集成/明伦汇编/官常典/第784卷 > 刘熙古
## 钦定古今图书集成/明伦汇编/官常典/第784卷 > 刘熙古

按《宋史》本传：“熙古，字义淳，宋州宁陵人，唐左仆射仁
轨十一世孙。祖宝进，尝为汝阴令。熙古年十五，通《易》
《诗》《书》；十九，通《春秋》、子、史。避祖讳，不举进士。后唐长兴
中，以《三传》举。时翰林学士和凝掌贡举，熙古献《春秋
极论》二篇、《演论》三篇，凝甚加赏，召与进士试，擢第，遂
馆于门下。清泰中，骁将孙铎以战功授金州防御使”，
表熙古为从事。晋天福初，铎移汝州，又辟以随。熙古
善骑射，一日，有鹗集㦸门槐树，高八尺，铎恶之，投以
瓦石不去，熙古引弓一发，贯鹗于树。铎喜，令勿拔矢，
以旌其能。后二岁，铎卒，调补下邑令。俄为三司户部
出使巡官，领永兴、渭桥、华州诸仓制置发运。仕汉为
卢氏令。周广顺中，改亳州防御推官，历澶州支使。秦、
凤平，以为泰州观察判官。太祖领宋州，为节度判官。
即位，召为左谏议大夫、知青州。车驾征维扬，追赴行
在。建隆二年，受诏制置晋州榷矾，增课八十馀万缗。
乾德初，迁刑部侍郎、知凤翔府。未几，移秦州。州境所
接多寇患，熙古至，谕以朝廷恩信，取蕃部酋豪子弟
为质，边鄙以宁。转兵部侍郎，徙知成都府。六年，就拜
端明殿学士。丁母忧。开宝五年，诏以本官参知政事，
选名马银鞍以赐。岁馀，以足疾求解，拜户部尚书致
仕。九年，卒，年七十四，赠右仆射。熙古兼通阴阳象纬
之术，作《续聿斯歌》一卷、《六壬释卦序例》一卷。性淳谨，
虽显贵不改寒素。历官十八，登朝三十馀年，未尝有
过。尝集古今事迹为《历代纪要》十五卷，颇精小学，作
《切韵拾玉》二篇，摹刻以献，诏付国子监颁行之。子蒙
正、蒙叟。